Et af Danmarks største firmaer inden for modelbyggeri af boliger, kontorer og skoler, Scandi Byg fra Løgstør, påtænker netop nu at skulle fyre op mod 60 medarbejdere. Det sker på baggrund af generelle negative markedstendenser og manglende ordrer. Det skriver firmaet i en pressemeddelelse. - På grund af mange sammenfaldende eksterne faktorer står vi i øjeblikket i en meget presset situation, som gør, at vi har måttet træffe den svære beslutning at igangsætte en proces efter reglerne om kollektive afskedigelser, siger administrerende direktør, Torben Bloch Nielsen. Rammer mange virksomheder Firmaet skriver i pressemeddelelsen, at det er sammenfaldende faktorer som stigende inflation, renter og råvarepriser, der gør, at Scandi Byg ser sig nødsaget til at have masseafskedigelser med i overvejelserne. Virksomheden fortæller desuden, at nervøsitet og manglende tillid i markedet gør situationen svær for både dem og mange andre virksomheder i byggebranchen. - Selvom vi selvfølgelig ville ønske, at vi kunne beholde alle vores dygtige medarbejdere, ser vi det desværre ikke som en mulighed med det nuværende antal ordrer og virksomhedens udgifter, og vores prioritet har således været at sikre så mange arbejdspladser som overhovedet muligt, siger direktør Torben Bloch Nielsen. Direktøren ser dog fortsat optimistisk på virksomhedens fremtid. - Vi har stor tiltro til, at markedet og den negative udvikling i byggeriet igen vil vende og kan også se, at der på sigt er en lovende pipeline med kommende opgaver. Nu fokuserer vi på at komme igennem og lave en turnaround, så virksomheden er rustet til fremtiden.

Opsummering:
Det nordjyske byggefirma Scandi Byg overvejer i øjeblikket afskedigelser af op mod 60 medarbejdere.